Epäsuora grillaaminen tarkoittaa grilliherkun kypsennystä siten, että liekki ei lämmitä suoraan alta, vaan lämmönlähde sijaitsee kypsennettävän ruoan sivulla. Suoraan kypsennettävän grilliruoan alla oleva poltin on siis suljettuna ja reunassa oleva poltin on päällä. Ilma kiertää grillissä ja hauduttaa ruoan lempeässä lämmössä herkullisen meheväksi. Menetelmä sopii suurempien lihojen kuten kokonaisen broilerin valmistukseen. Kypsyysastetta pystyt seuraamaan paistomittarilla.
Savustus kaasugrillissä onnistuu kun lisäät grilliin savustuslaatikon sekä aromilastuja. Grillissä kiertävä, epäsuora ja aromikas savu aateloi grilliruokiin syvän maun. Suoraan paistamiseen verrattuna pidempi haudutusaika matalammassa lämmössä takaa maukkaan ja mehevän paistotuloksen niin kasviksille kuin kalalle tai lihalle. Suora grillaaminen puolestaan sopii nopeampaan kypsentämiseen ja ruskistamiseen, kun valmistat vaikkapa hampurilaispihvejä tai kanafileitä.